**อย. เผยแนวทาง ปลูก/นำเข้า กัญชา กัญชง หลังปลดล็อก**

อย. เผย หลังปลดล็อกกัญชา กัญชง พ้นจากยาเสพติด ซึ่งมีผลในวันที่ 9 มิ.ย. 65 ทุกคนปลูกได้  
โดยไม่ต้องขออนุญาต เพียงจดแจ้งผ่านแอปพิเคชั่น “ปลูกกัญ”ของ อย. สำหรับการนำเข้าเมล็ดพันธุ์กัญชา   
กัญชง และส่วนอื่นๆ ของพืช เช่น ช่อดอก ใบ กิ่ง ก้าน ต้องขอรับอนุญาตนำเข้าตามพระราชบัญญัติพันธุ์พืช   
พ.ศ. 2518 และพระราชบัญญัติกักพืช พ.ศ. 2507

**นพ.วิทิต สฤษฎีชัยกุล รองเลขาธิการคณะกรรมการอาหารและยา** เปิดเผยว่า จากกรณีที่**ประกาศกระทรวงสาธารณสุข** เรื่อง ระบุชื่อ**ยาเสพติด**ให้โทษในประเภท 5 พ.ศ. 2565 มีผลบังคับใช้ในวันที่ 9 มิถุนายน 2565 ซึ่งจะมีผลให้ทุกส่วนของ**กัญชา กัญชง ไม่ใช่ยาเสพติด**ประเภท 5 ยกเว้นสารสกัดที่มีสาร THC เกิน   
0.2 % ยังเป็นยาเสพติด ในเรื่องการปลูกนั้น ผู้ที่ต้องการปลูกสามารถปลูกได้โดยไม่ต้องขออนุญาต เพียงจดแจ้งผ่านแอปพลิเคชั่น “ปลูกกัญ” ซึ่งสำนักงานคณะกรรมการอาหารและยา (อย.) เตรียมจะนำมาใช้ในการจดแจ้ง  
การปลูกกัญชาเพื่อดูแลสุขภาพสำหรับประชาชนทั่วไป รวมทั้งการขออนุญาตปลูกในเชิงพาณิชย์ ตั้งแต่วันที่   
9 มิถุนายน 2565 เป็นต้นไป เพื่อให้ประชาชนสามารถใช้พืชสมุนไพรที่เหมาะสม ทั้งนี้ การนำเข้าเมล็ดพันธุ์กัญชา กัญชง ส่วนอื่น ๆ ของพืช เช่น ช่อดอก ใบ กิ่ง ก้าน ไม่ต้องขออนุญาตนำเข้าตามกฎหมายว่าด้วยยาเสพติด แต่ต้องขออนุญาตนำเข้าตามพระราชบัญญัติพันธุ์พืช พ.ศ. 2518 และพระราชบัญญัติกักพืช พ.ศ. 2507   
หากเป็นสารสกัดที่นำเข้าจากต่างประเทศ จัดเป็นยาเสพติดให้โทษ ต้องได้รับอนุญาตตามกฎหมายว่าด้วย  
ยาเสพติด

**รองเลขาธิการฯ** กล่าวต่อไปว่า ในส่วนของการนำเข้าผลิตภัณฑ์ที่มีส่วนผสมของสารสกัดจากทุกส่วนของพืชกัญชา กัญชง และผลิตภัณฑ์ที่มีส่วนผสมของกัญชา กัญชง รวมทั้งกรณีนำเข้าเพื่อใช้เฉพาะตัว ซึ่งหมายถึง  
การนำติดตัวผู้โดยสารที่เดินทางเข้ามาในราชอาณาจักร และการส่งทางพัสดุ/ไปรษณีย์ระหว่างประเทศนั้น ต้องเป็นไปตามกฎหมายของผลิตภัณฑ์นั้น เช่น ในกรณีของผลิตภัณฑ์อาหาร และเครื่องสำอางจะห้ามนำเข้า   
ส่วนกรณีของผลิตภัณฑ์สมุนไพรนั้น อยู่ระหว่างการจัดทำกฎระเบียบเพื่อห้ามนำเข้าและกรณียกเว้น ทั้งนี้ อย.   
มีนโยบายในการส่งเสริมให้ผู้ประกอบการผลิตและใช้วัตถุดิบที่มาจากการปลูกในประเทศ ขณะนี้มีกฎระเบียบที่อยู่ระหว่างการปรับปรุงเพื่อสนับสนุนให้มีผลิตภัณฑ์ออกสู่ตลาด จำนวน 7 ฉบับ ซึ่ง อย. จะแจ้งความคืบหน้าให้ทราบเป็นระยะต่อไป

หากมีข้อสงสัยเรื่องการปลูกให้สอบถามเพิ่มเติมโทร 0 2590 7767 , 0 2590 7793 หรือสำนักงานสาธารณสุขจังหวัดนั้น ๆ **รองเลขาธิการฯ** กล่าวในที่สุด

**วันที่เผยแพร่ข่าว 19 พฤษภาคม 2565 ข่าวแจก 122 / ปีงบประมาณ พ.ศ. 2565**